Document ID: 32006R1423

KOMMISSIONENS FORORDNING (EF) Nr. 1423/2006
af 26. september 2006
om indførelse af en mekanisme for passende foranstaltninger vedrørende landbrugsudgifterne i Bulgarien og Rumænien
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om Bulgariens og Rumæniens tiltrædelse, særlig artikel 4, stk. 3,
under henvisning til akten vedrørende Bulgariens og Rumæniens tiltrædelse, særlig artikel 37, og
ud fra følgende betragtninger:
(1)
Ifølge artikel 2 i tiltrædelsesakten er bestemmelserne i de retsakter, der er vedtaget af institutionerne før tiltrædelsen, bindende for Bulgarien og Rumænien og gælder i disse stater på de vilkår, som er fastsat i traktaterne og i førnævnte akt.
(2)
Ifølge artikel 37 i tiltrædelsesakten kan Kommissionen træffe passende foranstaltninger, hvis Bulgarien eller Rumænien har undladt at opfylde tilsagn, der er givet under tiltrædelsesforhandlingerne, hvilket har voldt alvorlig skade for det indre markeds funktion eller medført overhængende fare for en sådan skade.
(3)
Ifølge artikel 17 i Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001 (1) skal medlemsstaterne oprette et integreret forvaltnings- og kontrolsystem, i det følgende benævnt »IFKS«.
(4)
Fra deres tiltrædelse skal Bulgarien og Rumænien have indført IFKS, således at en stor del af EF’s landbrugsstøtte i disse stater kan kontrolleres. Kommissionen har på basis af oplysninger forud for vedtagelsen af nærværende forordning fra Bulgarien og Rumænien og på basis af sine egne kontrolbesøg konkluderet, at der er en reel risiko for, at IFKS ikke eksisterer eller ikke er operationelt i disse stater.
(5)
Alvorlige mangler ved IFKS i Bulgarien og Rumænien vil føre til en situation, hvor de betalinger af landbrugsstøtte, der burde kontrolleres under dette system, ikke bliver kontrolleret eller ikke kontrolleres korrekt. Der er derfor en alvorlig risiko for, at producenter, der helt eller delvist ikke er berettiget til landbrugsstøtte, ville kunne modtage en sådan støtte og dermed få en mere gunstig stilling end forudset i EF-lovgivningen. For begge disse stater vil de udgifter til direkte betalinger og landdistriktsudvikling, der kontrolleres gennem IFKS, beløbe sig til ca. 80 % af de samlede landbrugsudgifter og involvere betydelige beløb på flere hundrede millioner EUR, hvilket viser, hvor vigtigt det er, at IFKS fungerer tilfredsstillende, når det drejer sig om indførelsen af den fælles landbrugspolitik i de to lande, og at EF’s interne marked fungerer tilfredsstillende. Da den mere gunstige stilling kombineret med de involverede beløb sandsynligvis vil påvirke handelen med landbrugsprodukter på det indre marked, vil der være en umiddelbar risiko for en forstyrrelse af dette marked.
(6)
Denne risiko kan ikke behandles korrekt alene ved anvendelse af artikel 17 og 27 i Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (2) i betragtning af arten af de ordninger og procedurer, der er fastsat i disse bestemmelser. Det er derfor nødvendigt at benytte tiltrædelsesaktens artikel 37, der giver Kommissionen mulighed for at træffe passende foranstaltninger for at fjerne risikoen.
(7)
Efter tiltrædelsen bør både Bulgarien og Rumænien på basis af en rapport fra et uafhængigt organ fremsætte en erklæring til Kommissionen, hvori det fastslås, hvorvidt IFKS eksisterer og er operationelt. I tilfælde af mangler bør disse stater straks afhjælpe dem.
(8)
Hvis Kommissionen på basis af Bulgariens og Rumæniens erklæringer eller rapporten fra det uafhængige organ eller sine egne kontrolresultater når frem til den konklusion, at der fortsat er mangler, der er så alvorlige, at de påvirker funktionen af det overordnede system for forvaltning og kontrol af de landbrugsudgifter, der er omfattet af IFKS, og at der derfor er en umiddelbar risiko for en forstyrrelse af det indre marked, bør den midlertidigt for en fast periode på et år nedsætte de månedlige og mellemliggende betalinger til Bulgarien og Rumænien under artikel 14 og 26 i forordning (EF) nr. 1290/2005. Den midlertidige nedsættelse bør svare til den procentsats, som Kommissionen anvender efter sine egne retningslinjer inden for rammerne af den efterprøvende regnskabsafslutning, hvis en medlemsstats kontrolsystem er meget mangelfuldt, og der påvises mange uregelmæssigheder. En sådan midlertidig nedsættelse er nødvendig for at få den pågældende medlemsstat til at afhjælpe manglerne ved dens IFKS, således at uretmæssige udbetalinger og svigagtige forhold forebygges eller afsløres, og uretmæssigt anvendte beløb inddrives, hvorved risikoen for en forstyrrelse af EF-markedet fjernes.
(9)
Kommissionen bør efter 12 måneder på ny tage stilling til, om den midlertidige nedsættelse af de månedlige og de mellemliggende betalinger bør videreføres.
(10)
Den midlertidige nedsættelse bør kun anvendes for så vidt angår støtteforanstaltninger, der forvaltes og kontrolleres gennem IFKS.
(11)
Den midlertidige nedsættelse bør følges op inden for rammerne af den procedure for efterprøvende regnskabsafslutning, der omhandles i artikel 31 i forordning (EF) nr. 1290/2005, uden at foregribe beslutninger, der måtte blive truffet i den forbindelse -
UDSTEDT FØLGENDE FORORDNING:
Artikel 1
1. Inden udgangen af den tredje måned efter tiltrædelsen skal Bulgarien og Rumænien hver især fremsætte en erklæring på regeringsplan til Kommissionen, hvori det fastslås:
a)
hvorvidt de elementer i det integrerede forvaltnings- og kontrolsystem (i det følgende benævnt »IFKS«), der omhandles i artikel 18 i forordning (EF) nr. 1782/2003, er blevet etableret på landenes respektive territorier i overensstemmelse med de relevante EF-bestemmelser, i det omfang de har forbindelse med forvaltningen og kontrollen af de støtteordninger, der anvendes i Bulgarien og Rumænien
b)
hvorvidt IFKS og de andre elementer, der er nødvendige for at sikre en korrekt betaling af støtte omhandlet i artikel 3 i nærværende forordning, er operationelle på landenes respektive territorier.
2. Den i stk. 1 fastsatte erklæring skal udarbejdes på basis af en rapport fra et organ, der har den nødvendige sagkundskab, og som er uafhængigt af det betalingsorgan og det koordineringsorgan, der omhandles i henholdsvis artikel 6, stk. 1, og artikel 6, stk. 3, i forordning (EF) nr. 1290/2005. Bulgarien og Rumænien udpeger hver især det organ, der skal levere rapporten.
Rapporten tager stilling til, hvorvidt kravene i stk. 1 er opfyldt. Den stilles til rådighed for Kommissionen.
Artikel 2
1. Kommissionen træffer beslutning om midlertidig nedsættelse af de månedlige og de mellemliggende betalinger, der omhandles i artikel 14 og 26 i forordning (EF) nr. 1290/2005, med 25 %, hvis den på basis af den erklæring eller den rapport, der omhandles i artikel 1 i nærværende forordning, eller sine egne kontrolresultater og efter at have givet den pågældende medlemsstat lejlighed til at fremlægge sine bemærkninger inden for en passende tidsfrist konkluderer:
a)
at Bulgarien eller Rumænien ikke opfylder landets forpligtelser i henhold til artikel 1, stk. 1 og 2
b)
at de elementer, der omhandles i artikel 1, stk. 1, litra a), ikke er etableret
c)
at der selv om de elementer, der omhandles i artikel 1, stk. 1, litra a), er blevet etableret, er så alvorlige mangler ved IFKS eller de andre elementer, der er nødvendige for at sikre en korrekt betaling af støtte omhandlet i artikel 3, at de påvirker det overordnede systems funktion.
Bulgarien og Rumænien træffer alle fornødne foranstaltninger til straks at afhjælpe alle mangler, der måtte konstateres ved anvendelse af denne artikel.
2. Den midlertidige nedsættelse anvendes for de månedlige og de mellemliggende betalinger, der finder sted fra 1. december 2007 til 30. november 2008.
3. Kommissionen forlænger den midlertidige nedsættelse for yderligere 12-måneders perioder, hvis en eller flere af betingelserne i stk. 1 fortsat ikke er opfyldt.
4. Den midlertidige nedsættelse berører ikke nedsættelser eller suspenderinger i henhold til artikel 17 og 27 i forordning (EF) nr. 1290/2005.
Artikel 3
Den midlertidige nedsættelse, der er fastsat i artikel 2, anvendes for støtte ydet under følgende foranstaltninger:
a)
den forenklede overgangsindkomststøtte for landbrugere i de nye medlemsstater, der er fastsat i artikel 143b i forordning (EF) nr. 1782/2003, eller støtteordningerne i afsnit III og IV i nævnte forordning
b)
de supplerende nationale direkte betalinger, der er fastsat i artikel 143c i forordning (EF) nr. 1782/2003, og som finansieres i henhold til afdeling I, afsnit E, i bilag VIII til tiltrædelsesakten
c)
betalinger i henhold til artikel 36, litra a), nr. i)-v), og artikel 36, litra b), nr. i)-v), i Rådets forordning (EF) nr. 1698/2005 (3), dog ikke betalinger vedrørende foranstaltninger omhandlet i artikel 39, stk. 5, i nævnte forordning og foranstaltninger under artikel 36, litra b), nr. i) og iii), hvad angår etableringsomkostninger.
Artikel 4
Beslutninger truffet på basis af denne forordning eller manglende beslutninger berører ikke den efterprøvende regnskabsafslutning, der omhandles i artikel 31 i forordning (EF) nr. 1290/2005.
Artikel 5
Denne forordning træder i kraft med forbehold af, at traktaten om Bulgariens og Rumæniens tiltrædelse træder i kraft, og da på datoen herfor.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. september 2006.

Labels: 4
5
6
18
15